MUSIEK UIT DIE HART – SOSIAAL DIGITAAL
Die rock legende Brian May en West End superster Kerry Ellis snoer kragte met Young Hearts Africa om fondse in te samel vir hartoperasies vir behoeftige kinders in Afrika
Wat het 'n Rock superster, 'n West End ster en 'n hartchirurg met 'n liefde vir musiek gemeen? Die antwoord is 'n gesamentlike vasberadenheid om die harte van kinders in Afrika aan die klop te hou. In 'n nuwe inisiatief genaamd Young Hearts Africa (www.youngheartsafrica.org), het die kardiotorakale chirurg van Kaapstad, Dr Wilhelm Lichtenberg, kragte saamgesnoer met die Queen-legende Brian May, die West End- en Broadway superster Kerry Ellis en die dubbele Grammy-bekroonde Soweto Gospel Choir.
Queen se mega-treffer "Who Wants To Live Forever" is deur May geskryf vir die rolprent Highlander in 1986 en het een van die mees herkenbare melodieë van alle tye geword. Vir hierdie eerste projek in die Young Hearts Africa inisiatief, het die lied 'n unieke en skouspelagtige klassieke ''rock crossover'' styl opknapping gekry in 'n splinternuwe verwerking deur Riaan Steyn.